Tutkimuksella halutaan selvittää miehitetyn Mars-lennon edellytyksiä ja sen vaikutuksia tasapainoaistiin. Tutkijoiden mukaan ihmisen tasapainoaisti on samankaltainen kuin kalojen ja rapujen.

Pohjoisruotsalaisesta Kiirunasta aiotaan lähettää avaruuteen pikkukaloja ja rapuja, raportoi (siirryt toiseen palveluun) Ruotsin televisio SVT. SVT:n mukaan ryhmä saksalaisia tutkijoita valmistelee parhaillaan vesieläimiä avaruuslentoa varten.

Kiirunassa tehtävässä tutkimuksessa on tarkoitus selvittää, mitä tasapainoaistille tapahtuu painottomassa tilassa. Tutkijoiden mukaan tasapainoaisti on samankaltainen kaloilla ja ravuilla sekä ihmisillä. Tutkijat haluavat selvittää erityisesti miehitetyn Mars-lennon edellytyksiä.

Kiirunan avaruustukikohta Esrange ja norjalainen Andøya ovat ainoat rakettien laukaisupaikat Euroopassa. Rakettien laukaisut on hoidettava syrjäseuduilla, kaukana lentoliikenteestä.

– Euroopassa on kovasti tungosta, on paljon ihmisiä ja paljon lentoliikennettä. Siksi tutkijat tulevat tänne tekemään kokeita, kertoo SVT:lle Mikael Työrä, avaruusteknologiayhtiö SSC:n projektipäällikkö.

Esrange on Ruotsin ainoa rakettikeskus. Siellä työskentelee satakunta ihmistä. Keskuksessa tehdään muun muassa revontulitutkimusta. Esrangea on myös tarkoitus kehittää niin, että sieltä voisi tulevaisuudessa lähettää satelliitteja maata kiertävälle radalle.